ጠቅላይ ሚኒስትር አብይ አህመድ ከተመረጡ ኩባንያዎች የስራ ኃላፊዎች ጋር ተወያዩ
በጠቅላይ ሚኒስትር ዶክተር አብይ አህመድ የተመራው የልኡካን ቡድን የጣሊያን ቆይታውን አጠናቆ ስዊዘርላንድ/ዳቮስ በመካሄድ ላይ ባለው ዓለም አቀፍ የኢኮኖሚ ፎረም እየተሳተፈ እንደሚገኝ የጠቅላይ ሚኒስትር ጽ/ቤት አስታወቀ፡፡ከውይይቱ ጎን ለጎንም ጠቅላይ ሚኒስትሩ፣ ከበርካታ አገሮች ከተመረጡ ኩባንያ የስራ ኃላፊዎች ጋር የግል ኢንቨስትመንት መሳብ የሚቻልባቸው ዕድሎችን ለመለየት የሚያስችል የኢንቨስትመንት ስትራቴጂክ ውይይት ማካሄዳቸውም ታውቋል፡፡በተያያዘ ዜና ጠቅላይ ሚኒስትር ዶክተር አብይ አህመድ በዳቮስ ከኦፕን ሶሳይቲ ኢኒሼቲቭ ኃላፊ ጆርጅ ሶሮስ ጋር ተገናኝተው ተወያይተዋል፡፡ ሁለቱ ወገኖች በምርጫ፣ በዴሞክራሲያዊ ስርዓት፣ በፍትህ እና በኢኮኖሚያዊ ተሣትፎ እንዲሁም በተቋማዊና እና የቁጥጥር ማሻሻያዎችና ተግዳሮቶቻቸው ዙሪያ ሃሳቦችን ተቀያይረዋል። የሲቪል ማህበራትን በማስፋፋት እና በተሻሻለ የስደተኞች ህግ ላይ በማተኮር ኢትዮጵያ ያሳየችውን እመርታ ኃላፊው ማድነቃቸውን ጽህፈት ቤቱ በድረ-ገጹ አስነብቧል፡፡አዲስ ዘመን ጥር 15/2011